എന്റെ അമ്മ
<div class="novel">
ആരിങ്ങു പാൽതന്നു വളർത്തിയെന്നെ -
ത്താരാട്ടി കൈത്താരിലണച്ചു മോദാൽ?
മാധുര്യമേറീടിന ചുംബനങ്ങ -
ളാരേകിനാളെന്റെ കവിൾത്തടത്തിൽ
                                           -എന്റെ അമ്മ 

ഉറക്കമെൻ കണ്ണുകളെ ത്യജിച്ചു
ഗമിച്ചിടുന്നേരമെടുത്തു കൈയിൽ ;
ആരുറ്റ മാധുര്യമിയന്ന പാട്ടാൽ
ത്താരാട്ടിയെന്നെക്കരയാതിരിപ്പാൻ?
                                          -എന്റെ അമ്മ

ഞാൻ വീണിടുമ്പോളതിസംഭ്രമം പൂ-
ണ്ടാരോടിവന്നെന്നെയെടുത്തു വേഗാൽ
സാരസ്യമേറും കഥ ചൊല്ലിയുമ്മ
വെച്ചീടിനാൾ വേദന പോക്കുവാനായ്?
                                          -എന്റെ അമ്മ

എന്നോടിവണ്ണം ദയ കാട്ടിയോരു
നിന്നോടെനിക്കൊറ്റ വിനാഴികയ്ക്കും
കുന്നിച്ചിടും സ്നേഹദയാദിയെല്ലാം
കുന്നിക്കുപാലും കുറയുന്നതാണേ?

വയ്യേ സഹിക്കുന്നതിനാവിചാരം;
ആയുസ്സെനിക്കീശ്വരനേകുമെങ്കിൽ
നീയെന്നെ രക്ഷിച്ചതിനായി ഞാനു-
മായോണമേകാമുചിതോപകാരം

ക്ഷീണിച്ചു നീ വൃദ്ധതയാർന്നിടുമ്പോൾ
പ്രീണിച്ചു ഞാനെൻ ബലമുള്ള കൈയാൽ
പാലിച്ചിടും നിന്നെ നിനക്കുദിക്കും 
ദീനങ്ങളെ ദൂരെയുടൻ തുരത്തും.

കിടപ്പിലായാലരികത്തിരുന്നു
പടുത്വമോടെ പരിചര്യ ചെയ്‍വൻ
കടുത്തിടും സ്നേഹഗുണത്തിനാൽ ഞാൻ
തുടുത്ത കണ്ണീർ തുടരെപ്പൊഴിക്കും.

ബാലസാഹിത്യം
പി. പദ്മനാഭപിള്ളയുടെ രചനകൾ
പട്ടത്താനം ഗവ.എസ്.എൻ.ഡി.പി.യു.പി.സ്കൂൾ അപ്‌ലോഡ്